Præcisering af uddelegering af mandat til tillidsrepræsentanter
i Gentofte Kommune af BUPL Nordsjælland.

Er der fem ansatte eller derover, som er ansat på BUPL`s overenskomst, har man adgang til at vælge en tillidsrepræsentant.
Alle medarbejdere på BUPL`s overenskomst (uanset medlemskab af BUPL) har stemmeret ved valget, men det er kun et medlem af BUPL der kan vælges til opgaven.
Tillidsrepræsentantens vigtigste opgave er at bidrage til rolige og stabile forhold på arbejdspladsen.
Kollegerne skal derfor gøre sig klart, at når der er valgt en tillidsrepræsentant, skal der i samarbejde med ledelsen, afsættes den nødvendige tid til at løse opgaverne forsvarligt.
BUPL opfordrer til, at tillidsrepræsentanten udfører sit hverv professionelt og med engagement. Der ligger altså en forpligtigelse i det valg man træffer, både som personalegruppe og som den valgte. 
Tillidsrepræsentantens rolle ift. kolleger – hvad kan kolleger bruge tillidsrepræsentanten til.
Sørg altid for at være tydelig for alle medlemmer.
Der vil være, i enkelte tilfælde, en drøftelse mellem tillidsrepræsentanten, leder og fællestillidsrepræsentanten om vilkår for udførelse af tillidshvervet.
Dette vil i udgangspunkt ske ved nyvalg og ved gennemgang af den enkelte tillidsrepræsentants vilkår.
BUPL Nordsjælland opfordrer til, at tillidsrepræsentanten altid deltager i ansættelsesprocedurer. Hvis dette ikke er muligt, opfordres til at der udarbejdes en procedure der giver tillidsrepræsentanten mulighed for at drøfte løn med ansøgeren inden ansættelse.
Tillidsrepræsentant har tavshedspligt i personsager.

Når der er valgt en tillidsrepræsentant, uddelegeres mandat fra BUPL Nordsjælland. Denne uddelegering sker i en konkret vurdering af tillidsrepræsentantens viden og kompetencer, ift. opgaven. Når mandat uddelegeres, betyder det at:
Forhandle løn.
Tillidsrepræsentanten har mandatet til at forhandle løn for pædagoger ansat på BUPL’s overenskomst. Fællestillidsrepræsentanten har aftaleretten.
Dette medfører at have indsigt i de ansattes lønforhold, institutionens budget og drift, samt kende institutionens lønpolitik.
Tillidsrepræsentanten skal have adgang til at skabe overblik over Gentofte Kommunes og BUPL`s lønpolitik.
Fællestillidsrepræsentanten forhandler for nyansatte.
Indgåelse af lokale aftaler med ledelsen.
Dette indebærer at have indsigt i BUPL’s overenskomster og aftaler på det pågældende område, samt indsigt i Gentofte Kommunes igangværende indsatser og strategier på området.
Tillidsrepræsentanten skal, ifølge rammeaftalen, inddrages i enhver overvejelse, som medfører forandringer for de ansattes hverdag og vilkår. F.eks. kan dette være mødetider, ferieplanlægning, besparelser, som kan medføre ændringer i arbejdstid for de ansatte. Strukturelle ændringer (f.eks. sammenlægning af institutioner), som kan få indvirkninger på de ansattes hverdag, skal også drøftes med tillidsrepræsentanten, forinden beslutning herom.
At holde sig opdateret.
BUPL Nordsjælland forventer at den enkelte tillidsrepræsentant holder sig opdateret på diverse hjemmesider, herunder BUPL.dk og Gentofte Kommunes platform, for at være orienteret om det sidste inden for arbejdsområdet.
Det er en klar forventning til, at tillidsrepræsentanten deltager på BUPL`s tillidsrepræsentantmøder og de uddannelsesdage som BUPL Nordsjælland tilbyder. Dette er en del af den løbende opdatering og uddannelse, som er nødvendig for udførelse af hvervet som tillidsrepræsentant.
Mandat til at forhandling og aftaleindgåelse.
Tillidsrepræsentanten kan indgå aftaler på BUPL`s vegne i institutionen. Det kan f.eks. være planlægning af arbejdstid og ferie og principperne herfor (lovgivning) Deltagelse i div. arrangementer, uddannelsesforløb, kurser m.v. 
Da mandatet er lokalt, hviler der et stort ansvar på aftaleparterne, hvad angår overholdelse af diverse overenskomster og forhåndsaftaler.
BUPL forventer at aftaler der indgås lokalt, bliver videresendt til fællestillidsrepræsentanterne, med henblik på at hold BUPL Nordsjælland informeret. Her er ikke kun tale om lønaftaler, men også alle andre typer aftaler.
Suppleantens rolle.
Suppleanten har IKKE mandat til at forhandle og underskrive aftaler. Har tillidsrepræsentanten er længerevarende fravær, drøftes opgaven med fællestillidsrepræsentanten. 
Mandat flyder i begge retninger.
Tillidsrepræsentanten har opgaven med at udføre det mandat BUPL har uddelegeret. I lige så høj grad gælder det modsatte; at tillidsrepræsentanten afgiver mandat til både fællestillidsrepræsentanter og BUPL fra medlemmerne, ved indgåelse af centrale aftaler og overenskomster.
Dette understreger vigtigheden af at, tillidsrepræsentanten deltager i de møder, herunder faste møder for tillidsrepræsentanter, som BUPL og fællestillidsrepræsentanter inviterer til.
Da møder for tillidsrepræsentanter primært er et strategisk forum for de valgte, hvor der samtidig finder gensidig information sted, bør hvert møde betragtes som en del af en større helhed, som gennem årene danner rammen for tillidsrepræsentantens arbejde.
Husk at bede om hjælp:
Det er vigtigt at tillidsrepræsentanten løbende søger at blive kompetent i sin funktion, via kurser m.m.
Fællestillidsrepræsentanter og BUPL Nordsjællands sagsbehandlere/konsulenter står til rådighed for tillidsrepræsentanterne og kan bidrage med svar og hjælp, når det behøves. Det er vigtigt, at tillidsrepræsentanten bliver styrket i at kunne løse sine opgaver.

